บาทเปิด 31.88บาทต่อดอลลาร์ แข็งค่าต่อเนื่อง
เงินบาทเปิดตลาด 31.88บาทต่อดอลลาร์ แข็งค่าต่อเนื่องตามภูมิภาค นักลงทุนรอลุ้นผลประชุมกนง.บ่ายนี้ มองกรอบ 31.85-32.00บาทต่อดอลลาร์
20 พ.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 31.88 บาท/ดอลลาร์ จากเย็นวันที่ 19 พ.ค. ที่ระดับ 31.90 บาท/ดอลลาร์
เงินบาทเช้านี้ปรับตัวแข็งค่าสุดในรอบ 2 เดือนนับตั้งแต่วันที่ 16 มี.ค. โดยเคลื่อนไหวเกาะกลุ่มค่าเงินในภูมิภาค วันนี้นักลงทุนรอดูผลประชุมคณะกรรมการนโยบายการเงิน (กนง.) ซึ่งคาดว่าจะมีมติปรับลดอัตราดอกเบี้ยลงอีก 0.25% มาอยู่ที่ 0.50% อย่างไรก็ดี ช่วงบ่ายเงินบาทอาจผันผวน หากมติ กนง.ไม่เป็นไปตามที่ตลาดคาดการณ์ไว้
"บาทแข็งค่าสุดในรอบ 2 เดือน หลังมีแรงเทขาย(ดอลลาร์)ทางเทคนิคเพื่อตัดขาดทุน" นักบริหารเงิน กล่าว
นักบริหารเงิน ประเมินกรอบการเคลื่อนไหวของเงินบาทวันนี้ไว้ระหว่าง 31.85-32.00 บาท/ดอลลาร์